CELEX: 22014A0730(01)
Language: mt
Date: 2015-01-15 00:00:00
Title: Ftehim bejn l-Unjoni Ewropea u r-Renju tan-Norveġja dwar aċċess reċiproku għas-sajd fi Skagerrak għal bastimenti li jtajru l-bandiera tad-Danimarka, tan-Norveġja u tal-Isvezja

30.7.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 224/3
            
         FTEHIM
   bejn l-Unjoni Ewropea u r-Renju tan-Norveġja dwar aċċess reċiproku għas-sajd fi Skagerrak għal bastimenti li jtajru l-bandiera tad-Danimarka, tan-Norveġja u tal-Isvezja
   L-Unjoni Ewropea u r-Renju tan-Norveġja, minn hawn il-quddiem imsemmija l-“Partijiet”,
   B'REFERENZA għad-dispożizzjonijiet tal-Konvenzjoni tan-Nazzjonijiet Uniti dwar il-Liġi tal-Baħar tal-10 ta' Diċembru 1982, minn hawn 'il quddiem imsemmija l-“Konvenzjoni”;
   FILWAQT LI JFAKKRU fil-Ftehim dwar is-Sajd bjen il-Komunità Ekonomika Ewropea u r-Renju tan-Norveġja tas-27 ta' Frar 1980, minn hawn 'il quddiem imsemmi l-“Ftehim tal-1980”;
   FILWAQT LI JIKKUNSIDRAW l-iskadenza fis-7 ta' Awwissu 2012 tal-Ftehim bejn id-Danimarka, in-Norveġja u l-Isvezja dwar l-aċċess reċiproku fi Skagerrak u Kattegat tad-19 ta' Diċembru 1966;
   KONXJI tal-industriji tradizzjonali Daniża, Norveġiża u Svediża tas-sajd fi Skagerrak;
   FILWAQT LI JFITTXU li jżommu aċċess reċiproku għal bastimenti li jtarju l-bandiera tad-Danimarka, tan-Norveġja u tal-Isvezja biex jistadu fi Skagerrak f'żoni lil hinn minn erba' mili nawtiċi mil-linji bażi rispettivi tal-Istati l-oħrajn imsemmija, fi ħdan il-baħar territorjali tagħhom u ż-żoni kontigwi tal-ġurisdizzjoni tas-sajd;
   FILWAQT LI JIKKUNSIDRAW l-importanza tal-konformità mill-bastimenti tas-sajd mal-liġijiet, regolamenti u miżuri ta' kontroll u infurzar adottati mill-Istati kostali rispettivi, f'konformità mad-dipożizzjonijiet tal-Konvenzjoni, il-Ftehim tal-1980 u dan il-Ftehim, sabiex jiżguraw il-konservazzjoni u l-użu sostenibbli tar-riżorsi ħajjin fi Skagerrak;
   FTIEHMU KIF ĠEJ:
   Artikolu 1
   Dan il-Ftehim japplika għal żona fi Skagerrak ikkonfinata mill-punent minn linja dritta li tgħaddi mill-fanal ta' Hanstholm għall-fanal ta' Lindesnes u min-Nofsinhar permezz ta' linja dritta li tgħaddi mill-fanal ta' Skagen għall-fanal ta' Tistlarna, f'dawk il-partijiet tal-baħar territorjali u ż-żoni kontigwi tal-ġurisdizzjoni tas-sajd tad-Danimarka, tan-Norveġja u tal-Isvezja, li jestendu lil hinn minn erba' mili nawtiċi (1 mil nawtiku = 1,852 metru) mil-linji bażi li minnhom titkejjel il-wisa' tal-baħar territorjali.
   Artikolu 2
   Fiż-żona speċifikata fl-Artikolu 1, kull Parti timpenja ruħha, abbażi tal-ġurisdizzjoni tas-sajd tagħha, f'konformità mal-Konvenzjoni, u skont il-liġijiet applikabbli tagħha, li tippermetti bastimenti li jtajru l-bandiera tad-Danimarka, tan-Norveġja u tal-Isvezja biex jistadu, suġġett għad-dispożizzjonijiet rilevanti tal-Ftehim tal-1980 u f'konformità mal-allokazzjonijiet miftehmin bejn il-Partijiet.
   Artikolu 3
   Il-Partijiet għandhom jikkooperaw sabiex jistabbilixxu, sa fejn huwa possibbli, regoli u regolamenti armonizzati fir-rigward tas-sajd fiż-żona speċifikata fl-Artikolu 1.
   Artikolu 4
   Il-Partijiet jiftiehmu li jikkonsultaw dwar mistoqsijiet marbuta mal-implementazzjoni u l-funzjonament korrett ta' dan il-Ftehim, jew fil-każ ta' nuqqas ta' qbil dwar l-interpretazzjoni tiegħu.
   Artikolu 5
   Dan il-Ftehim għandu jkun mingħajr preġudizzju għal Ftehimiet oħrajn li jikkonċernaw is-sajd minn bastimenti ta' Parti waħda fiż-żona ta' ġurisdizzjoni tas-sajd tal-Parti l-oħra.
   Artikolu 6
   Mingħajr preġudizzju għall-Artikolu 1, dan il-Ftehim għandu japplika, minn naħa waħda, għat-territorji li fihom it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea huma applikati u taħt il-kondizzjonijiet stipulati f'dawk it-Trattati, u, min-naħa l-oħra, għat-territorju tar-Renju tan-Norveġja.
   Artikolu 7
   Dan il-Ftehim għandu jidħol fis-seħħ fid-data tar-riċezzjoni tal-aħħar notifika li l-proċeduri interni kollha meħtieġa għad-dħul fis-seħħ tiegħu ġew sodisfatti mill-Partijiet.
   Artikolu 8
   Dan il-Ftehim għandu jibqa fis-seħħ sal-1 ta' Jannar 2022. Fil-każ li l-Ftehim ma jiġix terminat minn xi waħda mill-Partijiet permezz ta' notifika ta' terminazzjoni mogħtija għall-inqas sena qabel l-iskadenza ta' dak il-perjodu, dan għandu jibqa' sussegwentement fis-seħħ għal perjodi addizzjonali ta' sitt snin, sakemm in-notifika ta' terminazzjoni ma tkunx ingħatat għall-inqas sena qabel l-iskadenza ta' kwalunkwe tali perjodu ta' sitt snin.
   Artikolu 9
   Dan il-Ftehim, għandu, sa meta jidħol fis-seħħ, jiġi applikat fuq bażi provviżorja sa sentejn mid-data tal-iffirmar.
   Artikolu 10
   Dan il-Ftehim huwa mfassal f'żewġ eżemplari bil-Bulgaru, l-Ispanjol, iċ-Ċek, id-Daniż, il-Ġermaniż, l-Estonjan, il-Grieg, l-Ingliż, il-Franċiż, il-Kroat, it-Taljan, il-Latvjan, il-Litwan, l-Ungeriż, il-Malti, l-Olandiż, il-Pollakk, il-Portugiż, ir-Rumen, is-Slovakk, is-Sloven, il-Finlandiż, l-Isvediż u n-Norveġiż, b'kull wieħed minn dawn it-testi awtentiku. Fil-każ ta' kontradizzjoni jew nuqqas ta' qbil, it-test bl-Ingliż għandu jipprevalixxi.